Asekantsler Meelis Münt: tuumaohutusse peavad panustama kõik maailma riigid (2017-09-19 14:22:53)
Münt ütles oma kõnes, et Euroopa Liit peab tuumaohutuse tagamist väga oluliseks ning üks osa sellest on tuumarelvade leviku tõkestamine ja desarmeerimine. "Tuumarelvade leviku tõkestamisega on vaja jätkuvalt tegelda, seda näitavad ka Põhja-Korea hiljutised tuumakatsetused, mis ohustavad meie kõigi julgeolekut," sõnas Münt.
Rahvusvahelise Aatomienergia Agentuuri peakonverentsil arutletakse eelkõige selle üle, kuidas ühiselt töötada tuumatehnoloogiate rahumeelse kasutamise nimel, arendada tuumaohutust ja-julgeolekut, tuumaohutuse kaitsemeetmeid ning tehnilist koostööd.
Eesti delegatsioon kohtub konverentsi raames muuhulgas Jaapani ja USA esindajatega, samuti Euroopa Komisjoni energeetikavaldkonna peadirektori asetäitja Gerassimos Thomasega.
Eesti on Rahvusvahelise Aatomienergia Agentuuri liige alates 1992. aastast. Rahvusvaheline Aatomienergia Agentuur loodi 1957. aastal ning tänaseks on sellega liitunud 168 riiki.
Allikas: Keskkonnaministeeriumi 19.09.2017 pressiteade